Др Мирјана Илић

**НАУЧНО-НАСТАВНОМ ВЕЋУ ФИЛОЗОФСКОГ ФАКУЛТЕТА У НИШУ**

**РЕЧНИК ЖАРГОНИЗАМА ЈУЖНЕ ПРУГЕ**

Рецензија

*Речник жаргонизама јужне пруге* др Јордане Марковић о др Тајтане Трајковић броји 181 страницу текста формата А5. Текст чине: Уводне напомене (3-7), Списак скраћеница (8) и Речник (9-181). С обзиром на то да се на једној страници налази око петнаест одредница (лексема у функцији одредничке речи), речник броји око 2.600 одредница.

Према информацијама које дају ауторке у Уводним напоменама лексичка грађа прикупљана је пре свега од младих људи, ученика, студената са територије југоисточне Србије. У завршној фази рада активно су били укључени студенти Србистике Филозофског факултета у Нишу који су слушали предмет Увод у дијалектологију школске 2015/16. и 2016/17. године.

У речник су ушле опште познате жаргонске лексеме као: *буџован* (богата особа), *ајкула* (способна и агресивна особа), *буразер* (брат), *геџа* (сељак, некултурна особа), *карамбол* (неред, лом), али и лексеме које су специфичне за овај географски простор и у којима се, пре свега, осећа дијалекатска обојеност: *банsа* (некултуран човек), *бирћуз* (кафана), *дрешке* (одећа, гардероба), *sвери се* (чуди се), *ижџикља* (нагло израсте) итд. Та дијалекатска обојеност огледа се у гласовној структури речи (фонема s на пример), употреби већег броја турцизама који карактеришу говоре југоисточне Србије (пр. *ђутуре* (заједно), у обличкој стурктури речи (*изветреје* (заборави, не памти).

У литератури се више пута наводило да је жаргон и територјално маркиран у том смислу да се говор младих разликује с обзиром на то да ли долази са подручја Београда, Новог Сада или неког другог већег економско-културног центра. С тим у вези, и један од речника жаргона у свом наслову је територијално одређен (Београдски фрајерски речник).

У Речнику жаргонизама јужне пруге у статусу одредница налазимо углавном монолексемне речи (*маја* (мајица), *маргарин* (особа која се меша у туђе ствари), *муљара* (особа која једе кришом)...), али има и полилексемних речи (*пасуљ де гол* (празан пасуљ)) и фразеологизама (*краде богу дане* (беспосличари, ленчари).

Свака лексема која има статус одреднице јавља се са граматичким квалификатором, семантичка дефиниција је обично синонимског, ређе дескриптивног типа и даје се бар по једна, а некада и више потврда.

На Филозофском факултету у Нишу поклања се пажња различитим областима језичке науке (историја језика, савремени језик, лингвистика...), па и онима које су досад биле изван науке (опсцена лексика, тематска лексика народних говора...), а овим речником захвата се и жаргон (иначе и раније делимично обрађиван кроз семинарске и мастер радове), који је заначајно обележје вербалне комуникације младих. У том смислу и рукопис који је пред нама заслужује пажњу шире јавности.

Због богатства лексике коју доноси, географске и дијалекатске обојености и специфичности појединих лексема, због смелости ауторки да прикажу лексику која је највише подложна промени, која брзо настаје и често још брже нестаје, предлажемо *Речник жаргонизама јужне пруге* др Јордане Марковић и др Татјане Трајковић за објављивање.

У Нишу, 21.6.2018.

Рецензент

Проф. др Мирјана Илић